
Comunicat de presă
2 septembrie 2026

Lungmetrajul „Eu contez” regizat de Alina Șerban, în competiție la cea de-a 83-a ediție a Festivalului Internațional de Film de la Veneția

Institutul Român de Cultură și Cercetare Umanistică de la Veneția susține participarea României la cea de-a 83-a ediție a Festivalului Internațional de Film de la Veneția, cu lungmetrajul „Eu contez”, scris și regizat de Alina Șerban, o coproducție România (microFILM), Germania (2Pilots Filmproduction) și Belgia (Frakas Productions, Lemming Film). Proiecția oficială a filmului „Eu contez” va avea loc marți, 8 septembrie 2026, ora 21.00, în Sala Giardino.
Filmul „Eu contez” a fost selectat în cadrul competiției Venice Spotlight, care reunește în acest an opt lungmetraje. Concepută pentru producții adresate publicului larg, secțiunea este dedicată filmelor caracterizate prin inovație și creativitate, care propun o relație originală cu acesta. Filmul concurează pentru două distincții: Premiul Publicului oferit de Armani Beauty și Premiul Luigi De Laurentiis pentru Cel Mai Bun Debut, acordat de un juriu internațional.
Selecția în cadrul Venice Spotlight marchează revenirea Alinei Șerban la Festivalul Internațional de Film de la Veneția, unde, în 2023, a fost prezentă în competiția Orizzonti cu lungmetrajul „Housekeeping for Beginners”, regizat de Goran Stolevski. Anul acesta, artista revine în festival în calitate de regizoare, cu lungmetrajul său de debut, „Eu contez”. Prezența sa reprezintă un moment important pentru cinematografia românească, Alina Șerban fiind prima regizoare romă din România care își prezintă un lungmetraj în cadrul acestei competiții.
Vorbit în limbile română și romani, filmul „Eu contez” urmărește povestea Rebecăi, o tânără romă aflată în pragul părăsirii centrului de plasament în care a crescut. Convinsă că eliberarea tatălui său din închisoare îi va oferi, în sfârșit, șansa de a avea o familie, Rebeca își pune speranțele în această schimbare. Parcursul său către maturitate o confruntă însă cu propriile temeri și cu dificultatea de a-și construi un drum independent.
Lungmetrajul este rezultatul unui proces de cercetare artistică desfășurat pe parcursul a peste patru ani, în colaborare cu tineri din sistemul de protecție socială, implicați în proiecte documentare și spectacole de teatru. Filmul îmbină experiența personală a regizoarei cu experiențele acestor tineri, construind un univers cinematografic inspirat din realități sociale și personale.
„Vedem foarte rar personaje rome care trăiesc experiențe umane complexe, dincolo de stereotipuri. Iar poveștile despre ce înseamnă să fii fată, romă și să fii în sistemul de protecție a copilului sunt aproape inexistente. Prin «Eu contez» mi-am dorit să construiesc o punte către o înțelegere mai profundă a acestor experiențe și să spun, înainte de toate, o poveste despre umanitate. Faptul că acest film își începe drumul la Veneția înseamnă enorm pentru mine”, a declarat Alina Șerban.
Câștigătoare a premiului pentru cea mai bună actriță la Premiile Asociației Actorilor din Germania pentru rolul din Gipsy Queen (2019), Alina Șerban este absolventă a prestigioaselor Tisch School of the Arts (New York), Royal Academy of Dramatic Art – RADA (Londra) și UNATC. În 2024, a fost decorată de Președintele României cu Ordinul Meritul Cultural, în grad de Cavaler. Este prima regizoare romă de film și teatru din România și, de peste un deceniu, dezvoltă proiecte artistice dedicate copiilor și tinerilor din medii dezavantajate, precum și comunităților rome.
„Eu contez” este o producție microFILM România, 2Pilots Filmproduction Germania și Frakas Productions Belgia, în co-producție cu ZDF Das kleine Fernsehspiel, Lemming Film Belgia, Avanpost Media, Orange & Be tv, Proximus, Shelter Prod și Televiziunea Română. 
Din distribuție fac parte Denisa Farcaș, Sorin Mihai, Angelina Pavel, Vanessa Dancea, Raisa Mihai, Alexandru Stancu, Alina Berzunțeanu și Natalia Călin, alături de 16 copii și tineri rezidenți ai centrelor de plasament Casa Iosif și Casa Sara, din cadrul Ansamblului Social Creștin Măgurele din București.
Filmul este produs de Ada Solomon și Carla Fotea. Echipa artistică și tehnică îi include pe Nona Cătușanu (imagine), Letiția Ștefănescu (montaj), Andreea Popa (scenografie), Dana Anghel (costume) și Vlaicu Golcea (muzică), Quentin Jacques, Lise Bouchez, Jean Stephane Garbe (sunet).
Lungmetrajul este susținut de Centrul Național al Cinematografiei din România, Guvernul României, Programul Creative Europe Media al Uniunii Europene, Film-und Medienstiftung NRW Germania, Centrul pentru Film și Audiovizual al Federației Wallonia-Bruxelles, Programul de Tax Shelter al Guvernului Federal Belgian, Taxshelter.be & ING, The Belgian Development Cooperation și realizat în asociere cu ZDF/ARTE.
microFILM este una dintre cele mai cunoscute și apreciate companii de producție independente din Europa, cu numeroase filme prezentate în peste 50 de competiții internaționale. Condusă de un colectiv de producători experimentați — Ada Solomon, Carla Fotea, Diana Caravia și Alexandru Solomon —, microFILM are în portofoliu premii importante precum Ursul de Aur pentru „Babardeală cu bucluc” (regia Radu Jude) și Leopardul de Argint, Premiul Special al Juriului, Locarno 2019 pentru „Ivana cea Groaznică” (regia Ivana Mladenović). Cele mai recente producții, „Sorella di Clausura” (r. Ivana Mladenović) și „Dumnezeu nu ne va ajuta” (regia Hana Jusic), au avut, de asemenea, un parcurs internațional excepțional.

